Knapp hadd nu de Burmeister slaten,
Dunn deden sei den Kniper faten:
En Grofsmidt un en Timmermann,
De sleppten nu mit em heran.
Ach Gott, wo let den Kniper dat!
Tworst was hei noch in vullen Staat
Und hadd noch all sin Blaumenstrüz
An Kopp un Bost, an Bein un Stüz,
Doch was hei jetzund jedenfalls
All gänzlich kamen vör de Hun'n:
Sin Hän'n, de wiren up den Puckel bun'n,
Un einen Strick hadd hei üm sinen Hals.
As wenn so'n Pingstoß dörch de Stadt,
De schönste ut de ganze Haud,
Taum Schlachten rümmerleddet ward,
So let den ollen Kniper dat,
Un so was just em ok tau Maud.
Em würd bald slimm, em würd bald äwel,
De Bein, de slackerten em in de Stäwel,
As sei em würden ranne schuppen,
Un sweiten ded hei grote Druppen.
Dor stunn hei nu, de arme Sünner,
Un achter em sin Fru un säben Kinner,
De wiren up de Knei dal follen
Un rohrten, wat dat Tüg wull hollen.